**Заявка**

**на участие во II туре олимпиады «Молодой критик» школьников**

**по башкирской литературе**

|  |  |
| --- | --- |
| Ф.И.О. участника (полностью) | Шамсутдинова Ильсия Кадировна |
| Класс | 9 |
| Тема научного проекта | Хаталарҙы төҙәтергә һуң түгел...(Стиль – художественный; жанр – эссе) |
| Почтовый адрес, индекс участника  | Зианчуринский район, С.Исянгулово, ул.Магистральная,1 453380 |
| Ф.И.О. научного руководителя (полностью) | Исмагилова Гульбану Ирековна |
| e-mail научного руководителя | gulbanu.ismagilova@mail.ru |
| Контактный телефон научного руководителя | +79273071472 |
| Наименование ОУ (полное и сокращенное название согласно Уставу ОУ) | Муниципальное Общеобразовательное Автономное учреждение башкирская гимназия-интернат с.Исянгулово) |
| Телефон руководителя ОУ | (8-347) -2-77-85 |

Хаталарҙы төҙәтергә һуң түгел...

Эссе

 Тарихты иҫкә төшөрһәк, Глеб Успенский тигән яҙыусы Ырымбурҙан Өфөгә сәйәхәт иткәндә, “харап булыр был башҡорт, харап булыр”, тигән үҙәк өҙгөс һүҙҙәр әйтә. Бәхеткә күрә, уның был һүҙҙәре тормошҡа ашманы. Был ваҡыттан һуң күпме һыуҙар аҡҡан, күпме ғүмерҙәр уҙған, күпме батшалар алмашынған, кемдәр килгән, кемдәр киткән. Ошо ғүмер эсендә “был башҡорт” харап булмаған, киреһенсә, артҡан, үҫкән, миллионға еткән. Бөгөн Башҡортостан Республикаһы – үҙ аллы ил. Уны аяғында ныҡ баҫып торған Кеше менән сағыштырып ҡарайым мин. Үҙ дәүләт теле, үҙ гимны, гербы, флагы, иң мөһиме, үҙ халҡы бар. Әммә бөтә ыңғай күренештәр менән бер рәттән киреһе лә күп шул әле. Эсендә йәне булғандар көндән-көн артып ҡына торған проблемаларға күҙ йомоп ҡала алмайҙыр . Ауылда йәшәгәс, ауылдың яртыһын биләп торған буш өйҙәр, ябылған мәктәптәр, һыуыҡ мәҙәниәт йорттарын күрмәү мөмкин түгел. Эйе, ауылдар бөтә, күҙгә күренеп бөтә. Уларҙы ҡабат тергеҙеп булырмы? Киләсәк быуын күҙебеҙгә ҡарап “ҡайҙа һинең ауылың?”, “ҡайҙа ҡартайымдың ауылы?”, тип һораһа, ни тип яуап бирербеҙ һуң... Шуныһы йөрәкте өтә. Әммә бөтәһе лә насар түгел. Күпме яҡшы эштәр эшләнә. Бөгөнгө көндә иҡтисад, мәҙәниәт, әҙәбиәт ҙур ғына үҫеш юлында. Әлеге минең һүҙем дә әҙәбиәт тураһында булыр. Йәмғиәттә булып ятҡан бер күренеш тә әҙәбиәттә сағылыш тапмай ҡалмай. Минеңсә, әҙәбиәттең көсө лә, бәҫе лә шунда. Шуға ла әҙәби әҫәрҙәр уҡырға бик-бик яратам. Уҡыйым, уйланам. Гәзиттәр, журналдар алдырабыҙ. Атайым менән әсәйемә лә әҙәбиәт ене ҡағылған тип әйтәйемме икән – улар ҙа уҡырға ярата. “Ағиҙел”, “Шоңҡар” журналдарын матбуғаттың иң матур бүләктәре итеп ҡабул итәбеҙ. Беҙ ул журналдарҙы бер-беребеҙҙән йәшерә-йәшерә уҡыйбыҙ. Шулай ҙур ҡыҙыҡһыныу менән уҡылған әҫәрҙәрҙән берәү – “Яңы башҡорт”. Уның авторы – яҙыусы Флүр Ғәлимов. Беҙгә, XXI быуат әфәнделәренә, ошондай әҫәрҙәр, ошондай темалар ҡыҙыҡ. Нимә эшләйем инде, нисек йәшәйем тип аптыранған әҙәмдәр, бәлки, унан үҙҙәре өсөн һабаҡ алырҙар. “Яңы урыҫ та яңы урыҫ” тип ауыҙ һыуыбыҙ ҡороғансы, “яңы башҡорт” булайыҡ – беҙ кемдән кәм... Беҙҙең эргәбеҙҙә – ауылдарыбыҙҙа ла яңыса йәшәгән кешеләр бар. Кем кәбеҫтә үҫтереп һата, кем – һуған, тигәндәй. Берәү магазин тота – һатыу итә, икенсеһе мал менән көн итә, өсөнсөһө иһә ғүмере буйы кешегә бил бөгә. Был – беҙҙең тормош, XXI быуат әфәнделәренең тормошо. Һәр яңы эште ҡурҡып ҡына башлайбыҙ бит беҙ. Әммә башҡорт өсөн сауҙа итеү, алыпһатарлыҡ эше ят шөғөл түгел. Ата-бабаларыбыҙ борон-борондан тапҡан, япҡан, һатҡан. Йәмғиәттә ниндәй генә бысраҡлыҡтар булмаһын, уларҙы йырып сығырға өйрәнергә кәрәк. Үҙ эшен асыусыларға шулай һәр ваҡыт ауыр була, аяҡ салыусылар аҙым һайын осрап тора. Ауыл ерендә һәр кем, һәр эш, әйтерһең, энә күҙәүе аша үтә бит ул. Флүр Ғәлимовтың яңы башҡортон мин яңы замандың яңы геройы тип атар инем. Ысын мәғәнәһендә герой бит ул – үҙ эшен асыуы, аҡса эшләй белеүе менән герой. Бөгөн шунһыҙ йәшәп булмай. Аҡсаһыҙ тиеүем инде. Эшенән үҙе генә түгел, ауылдаштары ла ҡәнәғәт икән – был да геройлыҡ бит.

 Минең ауылымда шулай үҙ эшен асҡан кеше лә юҡ, исмаһам. Мәктәп күптән ябылды – бәхеткә, мин унда уҡый алдым. Башланғыс ҡына мәктәп ине инде, шулай булһа ла өр-яңынан һалғайнылар. Мин – тыуған мәктәбемдең һуңғы сығарылыусыларының береһе. Ауылым иҫ китмәле матур ерҙә урынлашҡан. Ошо ерҙә, әйтерһең, ожмахтың үҙе инде бына. Тауҙары өҫкә ҡолап килә. Бында ҡыш көндәрендә шундай мөғжизә күрергә була: ҡояш ике тапҡыр ҡалҡа, ике тапҡыр байый. Ни өсөн тиһәгеҙ, иртәнсәк ҡалҡҡан ҡояш Өрпәк исемле бик бейек тауҙың артына байып байтаҡ торғандан һуң, тауҙың икенсе яғынан ҡабат килеп сыға. Ә ауыл Өрпәккә һыйынып ҡына ултыра, әйтерһең ел-дауылдарҙан шулай һаҡлана. Ейәнсура районындағы иң бейек тау ҙа беҙҙең ауылда урынлашҡан. Ул Ҙур Бейек тип атала. Башына менеп ҡараһаң, тирә-яҡтағы әллә нисә ауыл күренә. Баҡсалар артынан ғына ағып ятҡан Өҫкәлек йылғаһында батшалар балығы бағры күп. Беҙ бәләкәйерәк саҡта әсәйҙәребеҙҙең яулығын йә һөт һөҙә торған марляһын алып сығып китәбеҙ ҙә әйҙә кинәнеп балыҡ һөҙәбеҙ. Бер бәләкәй күнәкте тултырып алып ҡайта инек. Хәҙер йәй башланыр-башланмаҫтан уҡ ҙур-ҙур машиналарҙа эре-эре ағайҙар ауылға килеп тулалар ҙа рәхәтләнеп балыҡ һөҙәләр, шунда ял итәләр. Ә ауыл кешеләре шуға риза булып йәшәп тик яталар, әйтерһең дә тәбиғәттең байлығы сикһеҙ. Мин нимәгә быларҙы яҙам әле? Тел төбөмдө аңлағанһығыҙҙыр инде...Йәнем әсей минең. Ысын хужа кәрәк был ерҙәргә. Мин киләсәктә ошонда үҙ эшемде асасаҡмын. Ошонда ял итеү үҙәктәре булдырып, туристарҙы йәлеп итәсәкмен. Мин үҙемдең матди хәлемде ҡайғыртҡандан ғына был турала хыялланмайым, ә тыуған еремде йәлләйем һәм ҡыҙғанам. Минең уны ташландыҡ иткем килмәй. Тамырҙарым ошонда ереккән минең, ата-бабаларым ошонда ята. Минең атайым яңы башҡорт була алмаған икән, мин өр-яңы башҡорт буласаҡмын. Мин үҙ ерҙәремдең ысын хужаһы буласаҡмын. Тыуған ерҙәребеҙҙә “ҡытайгородтар” барлыҡҡа килмәҫ элек уянайыҡ һәм уйланайыҡ, ҡәрҙәштәр! Үҙебеҙҙе, еребеҙҙе яратайыҡ, сит-яттарҙан үҙебеҙҙе һаҡлайыҡ, сит-яттарҙан еребеҙҙе тапатмайыҡ! Мостай Кәримдең “Өс таған” ындағы малайҙарҙай ҙа була алмайбыҙмы ни? Улар Кирәмәт тауҙы ҡотҡарыу өсөн ҡыйыу аҙым яһайҙар, пландар ҡоралар, эшлекле һөйләшеүҙәр алып баралар. Улар беҙҙең өсөн өлгө булып торалар. Әҙәбиәт уҡыйыҡ, өйрәнәйек, фәһем алайыҡ. Хаталарҙы төҙәтергә бер ҡасан да һуң түгел...